b'\n_START_ARTICLE_\nAntiamerikanizmas\n_START_PARAGRAPH_\nAntiamerikanizmas\xc2\xa0\xe2\x80\x93 prie\xc5\xa1i\xc5\xa1kumas Jungtin\xc4\x97ms Amerikos Valstijoms, vis\xc5\xb3 pirma \xc5\xa1ios \xc5\xa1alies vyriausybei ir politikai, taip pat kult\xc5\xabrai, gyventojams (ta\xc4\x8diau neb\xc5\xabtinai viskam, kas susij\xc4\x99 su JAV). \xc5\xa0io rei\xc5\xa1kinio prie\xc5\xbeastimis gali b\xc5\xabti nema\xc5\xbeai kritikos susilaukianti JAV u\xc5\xbesienio politika (pvz., perversm\xc5\xb3 organizavimas \xc5\xa0altojo karo metais, Irako, Afganistano karai ir kt.), ekonomin\xc4\x97 politika (kapitalistin\xc4\x97 santvarka ir jos propagavimas), populiarioji kult\xc5\xabra, gyvenimo b\xc5\xabdas ir kt._NEWLINE_Kai kurie mokslininkai teigia, kad antiamerikanizmo pagrindiniai po\xc5\xbeymiai yra \xe2\x80\x9eatpirkimo o\xc5\xbeio\xe2\x80\x9d impulsas (t. y. Amerika laikoma esanti atsakinga u\xc5\xbe pasaulyje esan\xc4\x8dias blogybes) ir pavydas._NEWLINE_Antiamerikanistini\xc5\xb3 nuostat\xc5\xb3 da\xc5\xbeniausiai laikosi atskiri individai, grup\xc4\x97s ar jud\xc4\x97jimai (pvz., antiglobalistai, komunistai, islamistai ir kt.), ta\xc4\x8diau kartais antiamerikanizmas gali b\xc5\xabti ir oficialia \xc5\xa1alies doktrina (Irane, \xc5\xa0iaur\xc4\x97s Kor\xc4\x97joje, seniau TSRS, Irake, \xc4\xafvairiose komunistin\xc4\x97se \xc5\xa1alyse). Antiamerikanizmas tradici\xc5\xa1kai turi gilias \xc5\xa1aknis Pranc\xc5\xabzijoje (tokius jausmus skatino didel\xc4\x97 dalis pranc\xc5\xabz\xc5\xb3 intelektual\xc5\xb3), dabar JAV neigiamai vertina dauguma islamo pasaulio gyventoj\xc5\xb3._NEWLINE_Neskaitant \xc4\xafvairi\xc5\xb3 politini\xc5\xb3 ideolog\xc5\xb3, JAV kritikais buvo tokios asmenyb\xc4\x97s kaip \xc5\xbdanas Polis Sartras, Pablas Pikasas, Noamas \xc4\x8comskis, Samuelis D\xc5\xbeonsonas, D\xc5\xbeord\xc5\xbeas Bernardas \xc5\xa0o, Tomas Manas, Zigmundas Froidas, Frydrichas Ny\xc4\x8d\xc4\x97, Osvaldas \xc5\xa0pengleris ir daug kit\xc5\xb3.'